ડૉકયાર્ડ રોડ મહત્વનું સ્ટેશન હોવાથી પૅસેન્જરોની સંખ્યા રોજેરોજ વધી રહી છે. એમ છતાં એની સુવિધાઓ વધારવા માટે વર્ષોથી કોઈએ રસ દાખવ્યો નથી. હાર્બર લાઇનના આ સ્ટેશન પર એક પણ ફૂટઓવર બ્રિજ નથી. સબબ્ર્સનાં બધાં જ સ્ટેશનો પર ફૂટઓવર બ્રિજની સુવિધા હોય છે, પણ આ એકમાત્ર સ્ટેશન છે જ્યાં ફૂટઓવર બ્રિજ નથી. ડૉકયાર્ડ રોડ પર બે જ પ્લૅટફૉર્મ છે, પણ એક પ્લૅટફૉર્મથી બીજા પ્લૅટફૉર્મ પર જવા ફૂટઓવર બ્રિજ નથી. ડૉકયાર્ડ રોડ પર વડાલા સાઇડના પ્લૅટફૉર્મ-નંબર એકથી વેસ્ટમાંથી ચડવા-ઊતરવાનો રસ્તો છે એ જ રીતે પ્લૅટફૉર્મ-નંબર બે પર ઈસ્ટનો ચડવા-ઊતરવા રસ્તો છે. આ જ બે એન્ટ્રી અને એક્ઝિટ પૉઇન્ટ છે, જ્યારે ડૉકયાર્ડ રોડ સાઇડ કોઈ પણ રસ્તો બહારથી સ્ટેશન પર આવવા કે બહાર નીકળવા નથી. કેટલાય લોકો એ માટે રેલવે-ટ્રૅક પર ચાલીને જીવના જોખમે CST સાઇડ ઈસ્ટમાં ગેરકાયદે ઊતરે છે જે જોખમી છે, જ્યારે વેસ્ટ સાઇડ હિલ હોવાથી એ બાજુ માત્ર નૉર્થ સાઇડમાં જ ઊતરવાનો રસ્તો છે.